
Bjørnådal beitelag

v/Birger Ingebrigtsen

8615  SKONSENG 

Fellingstillatelse på jerv i del av Rana kommune  

Vi viser  til Deres søknad sendt på fax og til telefonsamtaler 5 og 6. august om fellingstillatelse i lagets beiteområde.

Vedtak

Fylkesmannen gir med dette Bjørnådal Beitelag  fellingstillatelse på jerv. Fellingstillatelsen avgrenses til det beiteområdet som er benyttet av Birger Ingebrigtsen, Willy Bjørnådal, Asmund Ravnå og Gunnar Nils Granlund. Tillatelsen gjelder fra 06. august til og med 20. august 2002. 

Søknaden

Søker viser til at det har vært store tap i området de siste åra, at mange lam er forsvunnet siste tida og at det er funnet kadaver drept av jerv i området  

Grunnlag for avgjørelsen

Fellingtillatelsen er gitt i medhold av ”Lov om viltet av 29.0581” og ”Forskrift om forvaltning av bjørn, jerv, ulv og gaupe av 30.06.00” jf Direktoratet for naturforvaltnings (DN) brev av 31.05.02 der Fylkesmannen i Nordland er gitt myndighet å forvalte betinget fellingstillatelse på 2 jerv innen en gitt tidsramme og under gitte vilkår.

Fellingstillatelse gis for å felle mest mulig bestemte individ knyttet til bestemte situasjoner, og derigjennom hindre videre tap. Ved avgjørelsen skal det bl a tas hensyn til skadenes omfang og utvikling. Før skadefellingstillatelse gis skal det vurderes om det i stedet skal gjennomføres forebyggende tiltak. Det skal også tar hensyn til størrelse og sammensetning av vedkommende rovviltbestand, jf forvaltningsforskriftens §§ 1,2 og 3.

Forhold som er vurdert ved avgjørelsen

Bestandssituasjonen for jerv 

I følge Statens naturoppsyn (SNO) er det registrert 11-12 sikre/sannsynlige ynglinger av jerv i Nordland i år. Dette tallmaterialet må ikke anses som endelig da det er Norsk institutt for naturforskning som innen 1. oktober kommer til å gjøre den endelige vurderingen av datagrunnlaget. Det er registrert en avgang på 6 jerv i Nordland så langt i år, hvorav ingen i Rana. 

I følge sentrale retningslinjer skal bestanden av jerv forvaltes bl a slik at det blir sikret en sammenhengende utbredelse på Nordkalotten. Av de registrerte ynglingene er 5 registrert i midtfylket , hvorav 2 i Rana. Bjørnådal Beitelag ligger i denne regionen.  Bestandsmålet på 4 ynglinger er således oppfylt iht Fylkesmannens utkast til forvaltningsplan. I tillegg ligger 2 av de registrerte ynglingene i region  sør-fylket innenfor kommunegrensen i Rana.  

Fylkesmannen vurderer det slik at felling av én jerv i området til Bjørnådal beitelag  ikke vil komme i konflikt med de nevnte målsetningene for bestanden.

Områdets betydning som beitemark

I følge tall fra fjoråret hadde Bjørnådal beitelag  5 brukere med til sammen 263 sau og 509 lam på utmarksbeite sau og lam. I år er det i følge beitelaget totalt sluppet 920 dyr på beite. 

Fylkesmannen i Nordland anser dette som et viktig beiteområde for sau og rein.

Skadenes omfang og utvikling

Det er funnet 7 kadaver i området som er undersøkt av rovviltkontakten. I tillegg er det gitt melding fra turgåere om et kadaver på søndag. Her har stedsangivelsen vært for dårlig til å finne kadaveret.  To av kadaverne er registrert drept av jerv (14/7 og 2/8) , ett av  rovvilt, to har ukjent dødsårsak da det bare var små rester igjen mens to er registrert med annen dødsårsak enn freda rovvilt.  Rovvviltkontakten har god oversikt over buskapene i beiteområådet og opplyser at det minst mangler 28 lam. De fleste har forsvunnet siste tida. Han har og funnet ferske jervespor i området. 

I fjor var det i området erstattet som tatt av rovvilt 3 sau og 71 lam. I år 2000 ble 28 dyr erstatta som tapt av jerv og i 1999 358 dyr. Rovdyrkontakten mener at skademønsteret indikerer at det er samme dyr som forårsaker skade i år som i fjor.

Ut fra dette anser Fylkesmannen at det er fare for store tap. Dette var og bakgrunnen for at det i vår ble satt i verk forsøk på hiuttak i dette området.

Forebyggende tiltak

Fylkesmannen har vurdert forebyggende tiltak i området. Kommunen har et beredskapsareal i Ytteren. Dette arealet er nedbeitet av storfe og er oppgjødslet med tanke på beredskapsbeite i slutten av august. Å flytte dyrene til dette området er derfor ikke aktuelt før seinere i beitesesongen. Innmarka til brukerne er nettopp slått og egner seg heller ikke for beiting før seinere i høst. Så vidt fylkesmannen kan se er det heller ikke andre aktuelle forebyggende tiltak som kan settes i verk.

Særskilt tiltaksområde

I forvaltningsplanen legger vi opp til at det skal arbeides spesielt intensivt med å få ned tapene av rein og sau i områder som har store gjentatte tap til rovvilt over flere år. Ved å velge ut noen slike særskilte tiltaksområder vil vi prøve å redusere tapene langsiktig i de mest tapsutsatte områdene. I disse områdene brukes det flere virkemidler; både forebyggende tiltak og tiltak rettet mot rovdyrbestandene. I samråd med Kontaktutvalget for rovviltsaker i Nordland (KRN) har vi bl a valgt ut Rana som et slikt tiltaksområde. 

Etter møter mellom bl a Fylkesmannen,  kommunene og sauenæringa er det arbeidet med konfliktdempendde tiltak. Det tilrettelagte arealet i Ytteren er et av resultatene av dette arbeidet. Hadde dette arealet vært klart til bruk nå ville flytting av sauen hit vært et mulgi alternativ selv om transportkostnadene ville blitt store. 

Konklusjon

På bakgrunn av en vurdering av jervbestanden i fylket, områdets betydning som beitemark, skadeomfanget, potensialet for fremtidige skader på sau, historikken i området, samt den totale satsingen på flere tiltak for å få ned tapene i området, finner Fylkesmannen det riktig å gi fellingstillatelse på én jerv.

Fellingstillatelsen gis på følgende vilkår:

1. Fellingstillatelsen gjelder fra og med tirsdag 6. august til og med mandag 20. august 2002.

2. Tillatelsen gjelder ikke tispe med unge(r). Felling kan derfor ikke iverksettes dersom flere dyr blir observert sammen.

3. Tillatt fellingsområde er angitt i vedtaket. Fellings-forsøket skal etter beste evne rettes mot skadevoldende individ. Fellingsforsøket bør således styres ut fra hvor tapene har skjedd og hvor de evt videre vil utvikle seg.  

4. Fellingslaget er oppnevnt av Fylkesmannen i samråd med søker. Alle som deltar i fellingslaget plikter å gjøre seg kjent med dette brevets innhold og DNs brev av 31.05.02 om betingede fellingstillatelser. Fellingslaget består av:

Tore Rausandaksel (fellingsleder)
Roy Hugo Hansen

Jonar Hansen



Steinar Sivertsen

Ivar Iversen



Per Iversen

Per Ingebrigtsen

Fellingsleder er ansvarlig for å gjøre disse brevene kjent for fellingslaget, samt å kontrollere at jegerne har oppfylt kravene om avlagt storviltprøve senest i 2001 ved jakt med rifle, og innbetalt jegeravgift for inneværende jaktår. Kun personer som er innmeldt og registrert hos Fylkesmannen kan delta på denne fellingstillatelsen. Det bør være et begrenset antall jegere som deltar av gangen, slik an man får et hensiktsmessig fellingsforsøk. Fylkesmannen ønsker at personell fra SNO kan bistå etter hvert (og ta over fellingslederfunksjonen).   

5. Fellingslaget kan disponere  inntil kr 10 000,- til dekning av utgifter i forbindelse med fellingsforsøket. Kortfattet rapport (fellingsinnsats, aktivitet av jerv og erfaringer med fellingsforsøket) og regnskap sendes samlet til Fylkesmannen i Nordland v/miljøvernavdelingen innen 1.september  2002.

6. Oppnevnte jegere plikter å utøve jakten på en human og sikkerhetsmessig forsvarlig måte, jf Viltlovens § 19. Den/de som sårer jerv under forsøk på felling i henhold til tillatelsen, plikter å forvisse seg om at påskutt dyr er truffet og gjøre det en kan for å få avlivet jerven. Fellingsleder eller den som evt skadeskyter jerv skal uten opphold underrette Fylkesmannen, kommunen og nærmeste politimyndighet. Fylkesmannen avgjør hvordan det videre ettersøk skal ledes. Medlemmene i det oppnevnte fellingslaget skal uten godtgjørelse, såfremt annet ikke er avtalt med Fylkesmannen, bistå forvaltnings- eller politimyndighet i det videre ettersøk.  

7. Ved felling av jerv skal det benyttes våpen og ammunisjon godkjent for storviltjakt, jf Forskrift av 22.03.02 om utøvelse av jakt og fangst. Haglegevær er også tillatt ved jakt på jerv.

8. Eventuell felling skal omgående meldes til Fylkesmannen og Rana  kommune. Meldingen skal inneholde opplysninger om tid og sted for fellingen. Fellingsstedet skal kunne påvises. Hos Fylkesmannen kan det på dagtid gis beskjed på telefon 75 53 15 80 og etter arbeidstid på telefon 948 11 746.

9. Jerv som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt jerv uten nærmere samtykke fra DN. Uttak av innvoller og flåing av jerv må ikke skje. Felt jerv skal så raskt som mulig bringes til NINA, Tungasletta 2, 7485 Trondheim. Kontaktperson er Frode Holmstrøm.

10. Dersom det er ønskelig å bruke løs hund i forbindelse med fellingsforsøket, har DN gitt dispensasjon etter viltlovens § 52, siste ledd. Dersom det anses nødvendig å bruke dispensasjonen, må nødvendige tillatelser etter bufeloven og reindriftsloven i så fall innhentes av fellingsleder.

11. Alt forsøk på felling stanses ved tillatelsens utløp, eller hvis Fylkesmannen av andre årsaker finner å måtte stoppe fellingsforsøket.

Saksopplysninger

Dette vedtaket blir ikke kunngjort utover utsendelse til adressatene på kopilista. 

Avgjørelsen kan påklages innen 3 uker etter mottatt brev. Klagen skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Molovn 10, 8002 Bodø. 

Med hilsen

Åshild Hauan 

fylkesmann








Roar Høgsæt










fylkesmiljøvernsjef

Vedlegg:

Klageskjema

DNs brev av 31.05.02 om betingete fellingstillatelser på jerv, bjørn og ulv i 2002/2003 

Kopi:

Direktoratet for naturforvaltning 

Fylkesmannen i Finnmark




Fylkesmannen i Nord-Trøndelag

Rana kommune 

Fylkesmannen i Troms


Statsskog avd. Rana

Statens naturoppsyn, Nordland 

Jervenemnda for Nord-Norge samt Nord-Trøndelag v/leder


Norsk institutt for naturforskning 
Kontaktutvalget for rovviltsaker i Nordland (etter liste)

Statskog, avd Salten


Lensmannen i Rana

